6. schôdza NR SR - 8.deň - B. popoludní
Dátum: 2023-12-18
Poslanec: Šimečka, Michal (PS)
Druh vystúpenia: Vystúpenie v rozprave

371. Ďakujem veľmi pekne, pán predsedajúci. Milé kolegyne, milí kolegovia, nebudem hovoriť dlho, lebo viem, že pán poslanec Szalay ešte tiež chce pred dvanástou vystúpiť. A je ťažké vlastne niečo nové povedať, lebo zaznelo strašne veľa, strašne veľa kultivovanej, vecnej debaty, kritiky a za to by som chcel poďakovať všetkým, teda asi len opozičným poslancom a poslankyniam. Tri poznámky mám k tomu, o čom sme hovorili, k tomu, čo je predkladané. Za prvé, možno sa zdá, že to nesúvisí a možno ma pán predsedajúci napomenie, ale chcel by som povedať, že zajtra sa konajú protesty v Bratislave o šiestej na SNP aj v iných mestách proti únosu štátu, za právny štát, za spravodlivosť a budete sa asi pýtať, že ako to s tým súvisí. Ale aj po tej diskusii, ktorú sme tu mali, po tejto rozprave myslím, že je každému jasné, že ten návrh, novela kompetenčného zákona, je súčasťou toho istého príbehu ako to, čomu hovoríme promafiánsky balíček, ako rušenie špeciálnej prokuratúry, ako zmeny v zákone na ochranu oznamovateľov protispoločenskej činnosti. Je to všetko o koncentrácii moci a tichom, rýchlom pokuse o únos tohto štátu vládnou koalíciou Roberta Fica. Čiže v tomto zmysle tie protesty mohli byť rovnako aj kvôli a pre tento kompetenčný zákon, lebo tá, lebo tá motivácia, lebo to, prečo ten zákon, zákon dnes prerokúvame, je o tom istom, je o pokuse systematicky ovládnuť tie inštitúcie, ktoré by mali byť nezávislé. A hovorili sme o tom, mnohí z vás ste upozorňovali na tie neprípustné zásahy do úradov, ako je úrad nad, pre dohľad nad zdravotnou starostlivosťou, štatistický úrad a iné. Je to pokus o systémovú politizáciu viacerých ústredných orgánov štátnej správy, to pani kolegyňa Gažovičová ešte, ešte v piatok hovorila, zmeny v tom, ako sa vyberajú a odvolávajú ich vedúci zamestnanci, ktoré budú, ten proces bude menej transparentný s cieľom, aby si tam mohla súčasná vládna moc dosadiť svojich ľudí. A tá prvá poznámka, tá prvá poznámka sa týka toho, že keď tu diskutujeme o novom ministerstve, ktoré má vzniknúť, tak to je presne ten prípad, ktorý sa už stal klišé aj v politickom jazyku, v politickom slovníku toho trójskeho koňa. Všetci asi poznáte ten pôvodný príbeh, medzitým sa to znovu a znovu opakuje, vracia sa to v rôznych variáciách, tá metafora toho trójskeho koňa, už je z toho aj antivírus na trójsky kôň, ale v tomto je to naozaj to, lebo my tu hovoríme, mnohí z vás diskutujeme o tom novom ministerstve, koľko bude stáť, o tom, že tam neni tá doložka vplyvov, že vlastne nič nestojí. Tu mala pani kolegyňa Kalmárová trefnú poznámku, že nič to nestojí, ale zadarmo to nebude. A diskutujeme, že ako teda zlepšiť šport, politiku športu, financovanie športu a že či je dobré mať to ministerstvo, iné ministerstvo, ale to v skutočnosti je na tom to najmenej podstatné. A aj verejnosť zrejme si to zapamätá, že teraz parlament diskutuje tri dni o tom, aby Andrej Danko mal ministerstvo, aby tam mohol upratať svojich ľudí, koľko bude mať štátnych tajomníkov a podobne, ale to je tá metafora o tom trójskom koňovi, kde tí, kde tí Trójania teraz pozerali na toho dreveného koňa a rozmýšľali, že čo to je, ako sa to sem dostalo, z čoho to je vyrobené, ale medzitým, medzitým sa diali úplne iné veci. A viacerí ste na to poukázali, to treba povedať, že aj v tejto diskusii to viackrát zaznelo, že to podstatné je na tom úplne niečo iné, a to je ten pokus o ovládnutie nezávislých inštitúcií. Ale keby táto diskusia nebola, myslím, že to niekto už aj spomenul, že toto nie je obštrukcia, naťahovanie. Keby táto diskusia neprebehla, keby sme sa nebavili o úrade na dozor alebo dohľad nad zdravotnou starostlivosťou, keby tu nezazneli príspevky o tom, aké dôležité je, aby protimonopolný úrad bol nezávislý a všetky tie ďalšie veci, tak by to občania ani nevedeli, ani by si to nevšimli, že tu v skutočnosti sa odohráva niečo úplne iné ako vznik nového ministerstva Andreja Danka. Viacerí ste spomenuli a, samozrejme, veľmi správne, že tá dôvodová správa je, je chabá, že nič neobsahuje, že tie ciele, ktoré si tam vláda vytkla, sú, ak by som chcel byť teda milý, tak poviem, že veľmi všeobecné a zároveň, že často vláda ide úplne proti tomu, čo deklaruje vo svojom programovom vyhlásení vlády: na jednej strane chce podporiť kongresovú turistiku, na druhej strane teda ide škrtiť peniaze napríklad Globsecu, najväčšej konferencii na Slovensku a podobne. Ale opäť, to nie je na tom, to nie je na tom to podstatné. Viete, Slovensko má mladé inštitúcie. Stále v porovnaní s inými demokratickými štátmi si tie inštitúcie iba budujeme, stále mnohé z nich sú veľmi slabé a na mnohé z nich sa stále útočí, najmä na tie, čo chcú byť nezávislé. A nie je to len, nie je to len prípad tejto vlády. My sme teraz ako Progresívne Slovensko boli aj veľmi kritickí, keď sa útočilo na inú nezávislú inštitúciu za posledné tri roky, a to bol ŠÚKL napríklad, to treba spomenúť. A budeme brániť nezávislé inštitúcie aj teraz, keď sú pod týmto tlakom zo strany Roberta Fica, lebo v skutočnosti existuje úplne jasná súvislosť medzi tým, akou je, aká je krajina úspešná, či v nej ľudia chcú zostať žiť, či má nejakú perspektívu, či má nejakú budúcnosť, či má dynamickú ekonomiku, a tým, aké robustné, silné nezávislé inštitúcie tá krajina má. A tu, čo sledujeme, je pokus zadusiť tieto inštitúcie v priebehu pár dní pred Vianocami v tichosti. A je dobré, že sme sa tým, že sme sa tomu minimálne touto, minimálne touto rozpravou postavili a že o tom toľko hovoríme. Zároveň, a to je tá druhá poznámka a tá sa týka toho, tá sa týka toho, čo to odhaľuje o vládnutí Roberta Fica v tých prvých dvoch mesiacoch. Ja som to už spomínal v nejakej z tých faktických poznámok, že to, čo nám sľubovali vládne strany, je kompetentnosť, stabilita, poriadok, koniec toho rozvratu a chaosu, ktorý tu panoval tie posledné tri roky, ale realita je úplne iná. Realita je taká, že za dva mesiace, čo je tu tá vláda aj s cestou, tak máme tisíce ľudí v uliciach, máme chaos v parlamente, zle napísané zákony, ktoré sú okamžite menené pozmeňovacími návrhmi bez dôvodových správ, chaos v parlamente, nikto nevie, ako táto schôdza skončí, kedy skončí a o čom sa vlastne bude hlasovať. A zároveň máme konflikt s Európskou komisiou. Máme konflikt, potenciálne rastúci konflikt na troch frontoch. Ten jeden je zabudovaný do toho pozmeňovacieho návrhu pána Michelku k tomuto, k tomuto návrhu, už sa o tom hovorilo. Dnes, resp. koncom minulého týždňa, dnes sme o tom hovorili, podpredsedníčka Európskej komisie poslala list tomuto parlamentu a vláde s tým, že ak ten pozmeňovací návrh prejde, tak Komisia bude nútená podať žalobu na Slovensko. Ja iba aj ako bývalý europoslanec chcem povedať, že toto je relatívne nezvyčajný krok, aby podpredsedníčka Európskej komisie, ktorá má pod sebou celú hospodársku súťaž, písala slovenskému parlamentu kvôli pozmeňovaciemu návrhu jedného poslanca z SNS. To je, je dobré si to všimnúť, že to sa nedeje bežne, väčšinou sa Komisia vyjadruje či už pri vládnych návrhoch, alebo ak sa niečo schváli, a keď sa to udeje, a ja stále verím, že pán poslanec ten, ten pozmeňovací návrh stiahne, ale ak sa to udeje, tak rovno máme na krku žalobu s Európskou komisiou. Ten druhý front, tiež sa o tom hovorilo, sú výdavkové limity, kde Rada pre rozpočtovú zodpovednosť upozorňuje, že ten nový rozpočet nie je v súlade s výdavkovými limitmi a že to môže naraziť v Európskej komisii a môžme prísť o peniaze z plánu obnovy. No a ten tretí front potenciálneho konfliktu s Európskou komisiou je v tom promafiánskom balíčku. A tu sa dnes udiala veľmi-veľmi závažná vec, dámy a páni, a ja o tom musím hovoriť aj z tohto miesta, lebo to súvisí s pokusom uniesť tento štát a jeho inštitúcie. Európska prokuratúra, európska prokuratúra, resp. jej šéfka Laura Kövesi dala vypracovať analýzu, čo je prvá nezávislá analýza v Bruseli napísaná o tom, aký dopad, aký vplyv bude mať to, čomu hovoríme promafiánsky balíček. Nevideli sme tú analýzu, tú poslali Európskej komisii, ale máme stanovisko Európskej prokuratúry, ktoré, dámy a páni, je zdrvujúce. Je zdrvujúce pre túto vládu, lebo hovorí to, čo mnohí z vás tu hovorili v pléne, čo mnoho odborníkov hovorí, čo hovoria naši prokurátori, rada prokurátorov, čo hovoria, čo hovorí odborná obec, a to je, a to má ale úplne iné dôsledky, keď to hovorí Európska prokuratúra. Za prvé, že tie skrátenia, resp. tie zníženia trestných sadzieb sú de fac... a zároveň predĺženie premlčacích lehôt sú de facto amnestiou pre tých, čo ich vyšetrovali aj za subvenčné podvody z čias Ficovej vlády. To teraz nehovorí opozícia, to hovorí Európska prokuratúra. Neviem, či si pamätáte, ale posledné dni vládna koalícia furt hovorí iba o tom, že celý tento promafiánsky balíček, novela Trestného zákona je iba o harmonizácii s európskou legislatívou. Tak tu teraz vám hovorí orgán Európskej prokuratúry, že toto ohrozuje schopnosť orgánov činných v trestnom konaní na Slovensku stíhať aj podvody s eurofondami. A to je signifikantné preto, pretože Európska prokuratúra môže dať podnet na Európsku komisiu, aby začala konanie proti Slovensku. A v tom stanovisku, ktoré Európska prokuratúra poskytla, explicitne hovorí o riziku, že tu bude ohrozený právny štát v súvislosti s tým mechanizmom, ktorý bol použitý v prípade Maďarska. Tam sa to explicitne hovorí v kontexte toho, čo sa tu deje na Slovensku. To je veľmi-veľmi nebezpečné a ak toto už nestačí tejto vládnej koalícii, aby sa zastavila, aby stiahla ten promafiánsky balíček, tak naozaj neviem už čo iné. Lebo tu to európska inštitúcia, ktorá má prokuratúru a vyšetrovanie európskych podvodov na starosti, hovorí, že toto je obrovský problém. A je to opäť, ako vravím, tretí front v tomto potenciálnom konflikte medzi Slovenskom a Európskou komisiou vlády, ktorá chcela priniesť stabilitu, pokoj, poriadok, kompetentné vládnutie. Posledná vec, posledná vec a to sa týka procesu. Viackrát sme tu dnes mali procedurálny návrh, aby teda sme začali hlasovať o rozpočte, alebo začali rozpravu o rozpočte, viackrát to teda koalícia odmietla a nebol všeobecný súhlas napriek tomu, že sme počuli cez víkend, ako chce opozícia vydať Slovensko napospas rozpočtovému provizóriu, a teda vznikla tu taká teória, že to je preto, lebo Andrej Danko chce mať silou-mocou svoje ministerstvo možno od 1. januára a že tým vydiera zvyšok koalície, a preto sa musí najprv toto dokončiť, o tomto hlasovať a potom sa môže prejsť k rozpočtu. Podľa mňa je to trochu ešte inak. Podľa mňa toto, kompetenčný zákon, nie je ten trójsky kôň toho ministerstva, ale kompetenčný zákon, únos nezávislých inštitúcií je v skutočnosti omnoho dôležitejšie pre tú vládu než ten rozpočet. A je to omnoho dôležitejšie pre tú vládu než kompenzačné opatrenia, než pomoc pri energiách, než dôchodky. Toto a ten promafiánsky balíček je to skutočne dôležité. A ono to je vidieť z toho, lebo my im dávame na výber. My ako opozícia. Môžte si vybrať: budeme rokovať o rozpočte alebo budeme rokovať o kompetenčnom zákone, o únose nezávislých inštitúcií? No a vybrali si. Tá priorita, tá priorita pre nich je toto a priorita je promafiánsky balíček. A preto, a tým sa vraciam na začiatok, chcem pozvať všetkých na demonštrácie zajtra v Bratislave o šiestej na SNP, aj v iných mestách a buďte si istí, že ľudia vo svojich, vo svojich vystúpeniach spomenú aj tento zákon, o ktorom tu posledné tri dni hovoríme, lebo je to súčasťou toho ohrozenia, ktorému čelíme všetci dnes na Slovensku. Ďakujem vám veľmi pekne. (Potlesk.)